יוסף (ספי) זינגר

יוסף (ספי) זינגר (נולד ב־1979) הוא עורך דין כלכלי ישראלי, יושב ראש רשות ניירות ערך.

ביוגרפיה 
יוסף (ספי) זינגר נולד ב-1979, בן לעו"ד שלום זינגר, שהיה היועץ המשפטי של משרד הפנים בשנות ה-90.
למד בישיבת מערבא ולאחר מכן למד רבנות ודיינות בישיבת חברון ובישיבת מיר.

בשנת 2013 קיבל תואר ראשון במשפטים (בהצטיינות) מהקריה האקדמית אונו, שבה למד בקמפוס החרדי.

החל את דרכו ב־2010 כמתמחה של המשנה ליועץ המשפטי לממשלה לנושאים כלכליים, עו"ד אבי ליכט ונשאר לעבוד איתו כעורך דין.

בשנים 2011 עד 2018 מילא תפקידים שונים במשרד המשפטים, בהם אחראי על תחום המיסים וחדלות פירעון (2013–2018) וממונה תפקידים מיוחדים (2011–2013). במסגרת תפקידו כאחראי על תחום חדלות הפירעון במשרד המשפטים הוביל את כתיבתו של חוק חדלות פירעון ושיקום כלכלי, התשע"ח-2018. כמו כן, היה שותף לחלק מהרפורמות המשקיות שנערכו באותן השנים, ובין היתר, הסדרת תחום האיגוח, הסדרת חלק המדינה במשאבי הטבע של ישראל (ועדת ששינסקי וועדת ששינסקי 2) ומתווה הגז, הסדרת תחום האשראי החוץ-בנקאי והוועדה לבחינת הסדרי החוב בישראל.

בשנים 2018 עד 2023 היה שותף במשרד הרצוג, פוקס, נאמן ושות' ושימש כאחראי על תחום חדלות פירעון במחלקת חברות וניירות ערך.

ב־12 ביוני 2023 החליט שר האוצר בצלאל סמוטריץ' למנותו ליושב ראש רשות ניירות ערך. על מינוי זה נמתחה ביקורת ציבורית רחבה. לאחרונה פורסם כי היועץ המשפטי של משרד האוצר, עו"ד אסי מסינג, מתנגד למינוי ואף כתב חוות דעת שבה פירט על חוסר ההתאמה של זינגר לתפקיד. למרות התנגדותו, אושר מינויו של זינגר על ידי ועדת המינויים.

חיים אישיים 
זינגר נשוי ואב לארבעה, מתגורר בירושלים ומקיים אורח חיים חרדי.

הערות שוליים

עורכי דין ישראלים
עובדי משרד המשפטים
יושבי ראש רשות ניירות ערך
בוגרי הקריה האקדמית אונו: משפטים
ישראלים שנולדו ב-1979
בוגרי ישיבת חברון כנסת ישראל
בוגרי ישיבת מערבא